# The Defiant Ones

| The Defiant Ones |
| --- |
| Tony Curtis i Sidney Poitier u sceni filma |
| Režija | Stanley Kramer |
| Producent | Stanley Kramer |
| Scenario | Harold Jacob Smith **sinopsis**: Nedrick Young |
| Uloge | Tony Curtis Sidney Poitier Theodore Bikel Cara Williams |
| Fotografija | Sam Leavitt |
| Montaža | Frederic Knudtson |
| Distribucija | United Artists |
| Premijera | jula 1958 (1958-07) (Berlin) |
| Trajanje | 97 min. |
| Zemlja |  Sjedinjene Države |
| Jezik | engleski |
| Budžet | 778.000 $ |

The Defiant Ones (srpskohrvatski: *Prkosni*) je američki crno-bijeli igrani film snimljen 1958. u režiji Stanleya Kramera. Po žanru je mješavina drame i akcije. Radnja je smještena na američki Jug i počinje kada kamion koji prevozi zatvorenike sleti sa ceste. Protagonisti su dva zatvorenika koja su preživjela nesreću - crnac po imenu Noah Cullen (čiji lik tumači Sidney Poitier) i bijelac po imenu John "Joker" Jackson (čiji lik tumači Tony Curtis) - i koji koriste priliku za bijeg, ali ih na putu do slobode sputava to što su ostali vezani lancima i što se međusobno mrze.

*The Defiant Ones* je predstavljao jedan od prvih hollywoodskih filmova koji se na za tadašnje standarde prilično eksplicitan način bavio problemom međurasnih odnosa na Jugu, te je shvaćen kao svojevrsni komentar i implicitna podrška tadašnjem pokretu za građanska prava crnaca i naporima da se Jug desegrira. Premijerno je prikazan na berlinskom festivalu gdje je Poitier - čije se ime na inzistiranje njegovog kolege Curtisa našlo na prvom mjestu špice - dobio Srebrni medvjed za najboljeg glumca. Aktualna tema i politički angažman, kao i nastojanje scenarista da promoviraju prevladavanje rasnih i drugih razlika, prilično je imponirala ne samo kritici nego i samom Hollywoodu, te je osvojio niz prestižnih nagrada. Film je osvojio Zlatni globus za najbolju dramu te Oscare za najbolju fotografiju i originalni scenario.

Glavni motiv *The Defiant Ones* - dva zatvorenika prisiljena da međusobno surađuju u bijegu usprkos rasnih i drugih razlika - je otada često u obliku parodija i homagea korišten u hollywoodskim filmovima. Kao primjeri se navode blaxploitation film *Black Mama White Mama* sa Pam Grier i Margaret Markov iz 1972. godine; istoimeni televizijski remake iz 1986. godine sa Carlom Weathersom i Robertom Urichom te akcijski film *Fled* iz 1996. godine sa Laurenceom Fishburneom i Stehpehnom Baldwinom. Sam Poitier je godine 1975. zajedno sa Michaelom Caineom nastupio u britanskom filmu *The Wilby Conspiracy* koji sličan motiv koristi u radnji smještenoj u Južnu Afriku pod režimom apartheida.

## Uloge

* Tony Curtis ... John "Joker" Jackson
* Sidney Poitier ... Noah Cullen
* Theodore Bikel ... Šerif Max Muller
* Charles McGraw ... Kapetan Frank Gibbons
* Lon Chaney, Jr. ... Big Sam
* King Donovan ... Solly
* Claude Akins ... Mack
* Lawrence Dobkin ... Editor
* Whit Bissell ... Lou Gans
* Carl "Alfalfa" Switzer ... Angus
* Kevin Coughlin ... Billy
* Cara Williams ... Billyjeva majka

## Izvori

## Vanjske veze

* *The Defiant Ones* na sajtu IMDb
* *The Defiant Ones* na filmskoj bazi podataka TCM
* *The Defiant Ones* film trailer at Turner Classic Movies Media Room
* *The Defiant Ones* analysis by Ben Mankiewicz
* "The Defiant Ones" at Every Oscar Ever